कक्राझार , 29 अक्ट'बर : इउपिपिएलनि आफादगिरि प्रमद बर'आ बुधबारखालि खौरांगिरिफोरजों जानाय मोनसे मोगा - मोगियाव बुङोदि , फैगौ बिटिआर बिसायख'थियाव दोलोआ गोबांथार मासियाव देरहानानै खुंथाय सामलायनो हागोन । इउपिपिएल दोलोआ दासान्दि बिटिआर बिसायख'थियाव बादायनो थाखाय थियारि जानानै बिसायख'थि अक्टफारि फोसावनायखौल' नेनानै दङ । खौरांगिरिफोरनि सिगाङाव बिथाङा बुङोदि , बिपिएफ दोलोआ थांनाय 17 बोसोर खुंथाय सामलायनानै राइजो - राजाफोरनि जौगालु हाबा आरो अन्सायारि हाबा मावनायाव फैमाल जादों होन्नानै गोख्रों अजद होयो आरो दासान्दि बिपिएफ दोलोनि दैदेनगिरि , आसामनि मन्थ्रि चन्दन ब्रह्म आरो बिपिएफनि आफादगिरि हाग्रामा महिलारिनि गेजेराव दैदेनगिरि सेलायनायनि गुसु दावहा सोलिगासिनो दङ आरो बेनो दोलोनि फारसे ख'हा लाबोगासिनो होन्नानैबो बिथाङा बुङो । बेफोर जाहोननि थाखायनो बुधबारखालि चिरां जिल्लानि चिदली ओन्सोलाव बिपिएफनि आगु एमसिएलए आरो दोलोनि दैदेनगिरि लबेन बसुमतारिजों लोगोसे जौसेनि बांसिन सोद्रोमाफोरा इउपिपिएल दोलोआव हाबफैयो आरो बेनो इउपिपिएल दोलोखौ गोख्रों खालामनानै बिपिएफनि ख'हा लाबोनायाव मदत होयो । बेराफारसे बिटिआर ओन्सोलनि दाब - दाब बियाबफोराव इउपिपिएलआ सोलायनायनि लामा हान्थिनाय बादिनो कक्राझार जिल्लानि बनरगाव बियाबनि सिङाव थानाय आथियाबारि प्राइमारि इउपिपिएलनि बान्जायनायाव अन्थायबिल जानानै ताकतारा - बनरगाव - कक्राझार लामा जानानै सोलायनायनि मोनसे लामा हान्जा सुरनाय हाबाफारि खुङो । बे हान्जा सुरनायाव बाहागो लानानै बनरगाव बियाबनि इउपिपिएलनि बिजाथि रबिराम ब्रह्मआ बिटिआरआव सोलायनांगौनि थागिदायाव राइजोराजाफोरनि गोबां भट मोन्नानै जोबथा मिनिनायखौ गावनो लानो हागोन होन्नानै मिजिंथिनाय फोरमायो । बिथाङा बुंबावोदि , इउपिपिएल दोलोआ फैगौ बिसायख'थियाव गोबांथार मासियाव देरहानानै बिटिआर खुंथाय सामलायनो हागोन होन्नानै मिजिंथिनाय फोरमायो । बेराफारसे बाउखुंग्रि बियाबयावबो इउपिपिएल दोलोनिफ्राय सोलायनायनि लामा हान्थिनाय हान्जा सुरनाय हाबाफारि खुङो । बे हान्जा सुरनायाव दोलोनिफ्राय बिजाथि गसंनाय प्रतिभा ब्रह्मआ बाहागो लानानै रेलीयाव बाहागो लानाय साफ्रोमबो दोलोनि मावथि आरो अन्सायगिरिफोरनि सिगाङाव ओन्सोलनि फारफ्रोम बिथिंनि जौगाखांनाय हाबा मावलांगोन होन्नानै खोथा होयो । 
इउपिपिएल दोलोआ गोबां मासि देरहानानै सरकार दागोनः प्रमद बर'